## Pravilnik o uvjetima i načinu lova

### NN 62/2006 (2.6.2006.), Pravilnik o uvjetima i načinu lova

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1499**

Na temelju članka 68. stavka 5. Zakona o lovstvu (»Narodne novine«, broj
140/05.) ministar poljoprivrede, šumarstva i vodnoga gospodarstva donosi

## PRAVILNIK

### O UVJETIMA I NAČINU LOVA

Članak 1.

Ovim se Pravilnikom propisuju uvjeti i način lova, nošenje lovačkog oružja,
obrazac i način izdavanja lovačke iskaznice, davanja dopuštenja za lov i vođenje
evidencije o obavljenom lovu.

Članak 2.

Pod uvjetima lova divljači podrazumijeva se skup čimbenika koji u određeno
vrijeme i na određenom prostoru omogućuju ili onemogućuju provedbu lova
divljači.

Članak 3.

Zabranjeno je loviti divljač, osim u svrhu spašavanja, u sljedećim uvjetima:
1. kada je ugrožena poplavom;
2. kada je ugrožena požarom;
3. kada je ugrožena visokim snijegom (debljina snježnog pokrivača iznad 40 cm);
4. kada je ugrožena dugotrajnim sušnim razdobljem (razdoblje bez kiše dulje od
60 dana).

Članak 4.

Zabranjeno je loviti divljač u uvjetima kada je sigurna provedba lova
onemogućena postojanjem sljedećih uvjeta:
1. maglom (vidljivost manja od 150 m);
2. lošim vremenom;
3. izuzetno jakim vjetrom;
4. kemijskog, biološkog i radioaktivnog zagađenja;
5. ratnog djelovanja na površinama gdje je ustanovljeno lovište.

Članak 5.

Zabranjeno je obavljanje lova na pojedine vrste divljači kada lov može ugroziti
zdravlje ljudi, stoke, kao i druge životinjske vrste.

Članak 6.

Ovisno o vrsti divljači koja se lovi i broju lovaca, odnosno pogoniča koji
sudjeluju u lovu, utvrđuje se način lova, koji može biti pojedinačni i skupni.

Članak 7.

U pojedinačnom lovu divljač se može loviti:
1. vabljenjem – jelen obični, srna obična, lisica i šojka kreštalica,
2. dočekom,
3. šuljanjem,
4. pretraživanjem,
5. privozom zaprežnim kolima,
6. privozom čamcem bez motornog pogona,
7. pticama grabljivicama,
8. stupicama i klopkama – lisica, tvor, mungos, puh veliki i kune.

Članak 8.

U skupnom lovu divljač se može loviti:
1. prigonom,
2. pogonom,
3. kružnim lovom.

Članak 9.

U lovu na sitnu divljač mogu se koristiti odgovarajući lovački psi ako se lov
izvodi na način koji omogućava sudjelovanje pasa.
Lovoovlaštenik, pravna ili fizička osoba kojoj je povjereno pravo lova (u
daljnjem tekstu: ovlaštenik prava lova) koji u lovištu ima krupnu divljač, dužan
je imati psa koji ima položen radni ispit na krvnom tragu.

Članak 10.

Lovačko oružje puni se lovačkim nabojima kod pojedinačnog lova zauzimanjem
mjesta za početak lova, a kod skupnog lova poslije davanja znaka za početak
lova, a na isti način se i prazni.

Članak 11.

Lovačko oružje, bez obzira radi li se o pojedinačnom ili skup­nom lovu, uvijek
se mora nositi tako da su cijevi okrenute uvis.

Članak 12.

Divljač smije loviti osoba koja ima lovačku iskaznicu i pisano dopuštenje
ovlaštenika prava lova.

Članak 13.

Lovačka iskaznica je javna isprava kojom lovac dokazuje da je položio lovački
ispit, odnosno da je osposobljen za obavljanje lova, a izdaje ju Hrvatski
lovački savez (u daljnjem tekstu: HLS) na zahtjev lovca.
Lovačka iskaznica izdaje se s rokom važenja od 5 godina.

Članak 14.

Stranim osobama koje su položile lovački ispit ili ishodile dozvolu za nošenje
lovačkog oružja prema propisima zemlje iz koje dolaze, HLS će izdati lovačku
iskaznicu na zahtjev ovlaštenika prava lova gdje će strani državljanin prvi puta
loviti te kalendarske godine.
Lovačka iskaznica za strane osobe ima valjanost za onu kalendarsku godinu za
koju je izdana i vrijedi za sva lovišta u Republici Hrvatskoj.

Članak 15.

Način izdavanja, izgled i sadržaj lovačkih iskaznica iz članka 13. i 14. ovoga
Pravilnika te vođenje evidencije izdanih lovačkih iskaznica propisat će HLS uz
suglasnost Ministarstva poljoprivrede, šumarstva i vodnoga gospodarstva.

Članak 16.

Pisano dopuštenje ovlaštenika prava lova daje se na obrascu »Dopuštenja za lov
divljači« koji je tiskan u prilogu ovoga Pravilnika i njegov je sastavni dio.
Izdavanje obrazaca iz stavka 1. ovoga članka i očevidnik izdanih obrazaca vodi
HLS.

Članak 17.

Ovlaštenik prava lova dužan je voditi zapisnik o svakom izvršenom lovu.
Obrazac »Zapisnika o izvršenom lovu« iz stavka 1. ovoga članka tiskan je u
prilogu ovoga Pravilnika i njegov je sastavni dio.
Izdavanje obrazaca iz stavka 2. ovoga članka i očevidnik izdanih obrazaca vodi
HLS.

Članak 18.

Ovlaštenici prava lova su dužni uskladiti svoje poslovanje u pogledu izdavanja
dopuštenja za lov i vođenja evidencije o obav­ljenom lovu u roku 3 mjeseca od
dana stupanja na snagu ovoga Pravilnika.
Lovci su dužni ishoditi lovačke iskaznice u roku 6 mjeseci od dana stupanja na
snagu ovoga Pravilnika.

Članak 19.

Ovaj Pravilnik stupa na snagu osmog dana od dana objave u »Narodnim novinama«, a
primjenjuje se od 1. rujna 2006. godine.

Klasa: 011-02/06-01/44
Urbroj: 525-1-06-1
Zagreb, 23. svibnja 2006.

Ministar
**Petar Čobanković**, v. r.

![](dodatni/145770.gif)

![](dodatni/145769.gif)

Pravilnik, NN 62/2006-1499
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)